平权衡赋（以昼夜平分钧铢取则为韵）
李宗和 (Tang)
王者统四时。均五则。彼权衡之为准。验阴阳之不忒。钩深致远。黍累于焉靡差。称物平施。晷度由之斯得。惟权也分其重。惟衡也取其平。明乎国经。固悬兹以垂范。掌乎天秩。如用兹而永贞。衡任权以钧物。权资衡以作程。故一人体之以清万国。万国仰之而庶政以成。当其元鸟司分。畴人敬授。既量诸夕。又测其昼。盈虚气等。何藉于土圭。日夜时分。已传于玉漏。莫不同度量以应其时。平权衡以叶其候。苟顺气以颁节。实从时而不谬。其功斯博。其道式孚。谅同均于远近。故不失于锱铢。俾称物者守之无易。抡材者持之罔逾。皇矣我君。康哉神化。万方取则。自得于均平。二气尚分。无愆于昼夜。不然者。何以佐璿枢之斟酌。调元气以絪缊。申乎旧章。孰似权衡之大。匪无同异。所纪春秋之分。齐其重轻。等其规矩。岂钧铢之是待。在绳准而有取。固将平邦国。亦以叙彝伦。七政惟齐。有符乎应天之运。百工咸赖。实资乎秉国之钧。宜其平域中而齐律度。贞天下而利黎人。惟正直可法。惟中平可均。夫如是。则权衡者盖亦考兹义而是遵。